প্রধান মন্ত্রীনা ইম্ফালদা মোরেগী ইন্তিগ্রেতেদ চেক পোস্ত, অতোপ্পা ইনফ্রাস্ত্রকচর প্রোজেক্তশিং শঙ্গাখ্রে

প্রধান মন্ত্রী শ্রী নরেন্দ্র মোদী ঙসি ইম্ফালদা চৎখ্রে। মীয়ামগী অচৌবা মীফম অমদা মহাক্না মোরেদা শারিবা ইন্তিগ্রেতেদ চেক পোস্ত শঙ্গাখ্রে। মহাক্না দোলাইথাবী বেরেজ প্রোজেক্ত, শওমবুংদা এফ.সি.আই. ফুদ স্তোরেজ গোদাউন, অমসুং ৱাতর সপ্লাই অমদি তুরিজমগা মরী লৈনবা প্রোজেক্তশিংশু শঙ্গাখি। মহাক্না ৪০০ কে.ভি. দবল সর্ক্যুইৎ সিলচর-ইম্ফাল লাইন জাতিদা খুৎশিন্নখি। মহাক্না স্পোর্ত প্রোজেক্তশিংগী উরেপ উয়ুংশু তমখি। মীয়াম তিনখিবা অদুদা ৱা ঙাংলদুনা প্রধান মন্ত্রীনা থৌনা ফরবা নিংতম লান্মীশিং অখন্ননা মনিপুরগী নুপী নিংতম লান্মীশিংগী মফমদা ইকায় খুম্নবা উৎখি। ভারতপু শরুক অনি থোক্না থুগায়দ্রিঙৈ মমাংদা ভারতকী অহানবা মরক্কী ওইবা সরকার অদু মনিপুরগী মোইরাংদা ইস্তাব্লিস তৌখি হায়না মহাক্না নৌহৌনা নিংশিংখি। অৱাং নোংপোক্তা লৈরিবা প্রজাশিংদগী অজাদ হিন্দ ফৌজনা ফংখিবা মতেংশিং অদুশু মহাক্না নৌহৌনা নিংশিংখি। অনৌবা ভারতকী গ্রোথ স্তোরীদা মনিপুরনা লৌগদবা মরুওইবা থৌদাং অমা লৈ হায়না মহাক্না ফোংদোকখি। ঙসিগী থৌরম অসিদা লুপা কোতি ১৫০০ হেনবগী প্রোজেক্তশিং শঙ্গাখ্রে নত্রগা উরেপ উয়ুং তমখ্রে হায়না প্রধান মন্ত্রীনা হায়খি। মসিগী প্রোজেক্তশিং অসিনা রাজ্য অসিগী প্রজাশিংগী পুন্সী মহিং ফগৎহল্লগনি হায়না মহাক্না ফোংদোকখি। হৌখিবা চহী মরি মখায় অসিদা মহাক মশামক অৱাং নোংপোক্তা কুনথ্রারক্কুম্বা চৎখ্রে হায়না মহাক্না ফোংদোকখি। অৱাং নোংপোক অসি ত্রান্সফোর্ম তৌরে অমদি চহী কয়াদগী পন্দুনা লৈরক্লবা প্রোজেক্তশিং মপুং ফানা পাইখৎলে হায়না মহাক্না হায়খি। মোরেদা শারিবা ইন্তিগ্রেতেদ চেক পোস্তনা কস্তম ক্লিয়ারেন্স, ফোরেন করেন্সী একচেঞ্জ, ইম্মিগ্রেসন ক্লিয়ারেন্স লাইথোকহল্লগনি হায়না মহাক্না ফোংদোকখি। চাওখৎ থৌরাংদা কেন্দ্র সরকারনা লৌখিবা ৱারেপ অদু ঙসি শঙ্গাখিবা প্রোজেক্তশিং অদুদা মমি তাবা ফংই হায়না মহাক্না ফোংদোকখি। দোলাইথাবী বেরেজ প্রোজেক্ত অসি ১৯৮৭তা শাবা হৌখিবনি, অদুবু মসি ২০১৪গী মতুংদগী খোংজেল য়াংশিনখি, অমদি হৌজিক মপুং ফানা শাবা লাইরে হায়না মহাক্না ফোংদোকখি। ঙসি শঙ্গাখিবা তুরিজম প্রজেক্তশিংশু মহাক্না পনখি। প্রধান মন্ত্রীগী ওফিসতা লিংখৎলিবা প্রগতি সিস্তেমনা ভীদিও কনফরেন্সকী খুত্থাংদা থিন্থহল্লিবা প্রোজেক্তশিং অসি মতৌ করম্না মোনিতর তৌবগে হায়বদু প্রধান মন্ত্রীনা শন্দোক্না পনখি। অসিগুম্লবা প্রগতিগী মীফমশিংনা হৌজিক ফাওবদা চাওরাক্না লুপা কোতি লাখ ১২গী মমল ওইবা থিন্থহল্লবা প্রোজেক্তশিংগা মরী লৈনবা ইশুশিং রিজোলব তৌরে হায়না মহাক্না ফোংদোকখি। শওমবুংদা লৈরিবা এফ.সি.আই. গোদাউন অসি ২০১৬কী দিসেম্বর থাদা শাবা হৌখিবনি অমদি মসি মপুং ফানা লোইরবগুম্বনি হায়না মহাক্না ফোংদোকখি। মহাক্না মশিং য়াম্লবা ৱাতর সপ্লাই প্রোজেক্তশিংগী মানবা ৱাফমশিং থমখি। কেন্দ্র সরকার অমসুং মনিপুরগী রাজ্য সরকার অনিমক্না সবকা সাথ সবকা বিকাসকী মীৎয়েংগা লোয়ননা থবক তৌরি হায়না প্রধান মন্ত্রীনা ফোংদোকখি। মহাক্না রাজ্য সরকারগী “গো তু হিল্স, গো তু ভিলেজেস” প্রোগ্রাম পুক্নিং থৌগৎখি। “ত্রান্সফোর্মেসন থ্রু ত্রান্সপোর্তেসন”গী অপুনবা মীৎয়েংগা লোয়ননা অৱাং নোংপোক লমদমদা মতৌ করম্না হেন্না ফবা রোদ রেল অমসুং এয়ার কনেক্তিবিতী ফংহল্লিবগে হায়বদু প্রধান মন্ত্রীনা শন্দোক্না থমখি। প্রধান মন্ত্রীনা স্বচ্ছ ভারত, সেনিতেসন, অমসুং শোত্থরিবা চান্দেল জিলাগী চাওখৎ থৌরাংনচিংবা অতোপ্পা সেক্তরশিংদা মনিপুরনা পায়খৎলিবা থৌরমশিং অদু প্রধান মন্ত্রীনা পনখি। মনিপুর অসি নুপীদা শক্তি শিন্নবগী লমদা মাংজিল থারিবা অমশুনি হায়না প্রধান মন্ত্রীনা ফোংদোকখি। মনিপুরি মচা অমা ওইরিবা স্পোর্তিং আইকোন মেরি কোম্বু পল্লদুনা প্রধান মন্ত্রীনা হায়খি মদুদি ভারতপু স্পোর্তস সুপরপৱার অমা শেম্বদা অৱাং নোংপোক্না মরুওইবা থৌদাং অমা লৌরি। এথেলেৎশিংগী ত্রেনিং অমসুং সেলেক্সনদা মনুং মপান ফাওনা উহনবনা ইন্তরনেস্নেল স্পোর্তিং কম্পিতিসনশিংদা ভারতনা হেন্না ফবা পর্ফোমেন্সশিং পীরে হায়না মহাক্না ফোংদোকখি।